પાકા દોસ્તોમાંથી પ્રેમી બનેલા પ્રિયાંગે પોતાને પ્રિય એવી પ્રિયાને પ્રેયસી બનાવી તે ઘટના ખૂબ રોમાંચક છે. થોડા સમય પહેલાં થયેલા ચંદ્રગ્રહણે આ પ્રેમીપંખીડાને પાણિગ્રહણ સુધી પહોંચાડવામાં કી રોલ ભજવ્યો છે. વાત જાણે એમ છે કે વર્ષો પછી કલાકો સુધી નરી આંખે જોઈ શકાય એવા ચંદ્રગ્રહણની ચાંદની રાતે પ્રિયાંગ તેના ફ્રેન્ડ્સને લઈને ઘરની નજીક આવેલા ખુલ્લા મેદાનમાં જાય છે ત્યાં ‘લ્યુનર ઇક્લિપ્સ’ જોવા માટે અનાયાસે પ્રિયા પણ પોતાની ટોળકી સાથે પહોંચી જાય છે. ‘સાઇ-ફાઈ’ વાંચવાની શોખીન પ્રિયાની નજર ચંદ્રની વિવિધ કળાઓને ધ્યાનથી નીરખી રહેલા પ્રિયાંગ તરફ સ્થિર થાય છે.